**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

**A rendelet tervezetét törvényességi**

**szempontból megvizsgáltam:**

**/: Dr. Károlyi Ákos :/**

**jegyző**

**ELŐTERJESZTÉS**

**Szombathely Megyei Jogú Város Közgyűlésének**

**2017. március 2-i ülésére**

**Javaslat Szombathely Megyei Jogú Város településrendezési eszközének módosítására a Szombathely, 7273/63 hrsz. alatti ingatlan vonatkozásában**

Az LuK Savaria Kuplunggyártó Kft. a Szombathely, 7273/63 hrsz. alatti telephelyének intenzívebb kihasználása, a további beépíthetőség biztosítása érdekében az Egyéb ipari területben (Gip) megengedett beépíthetőség 50%-ról 70%-ra történő növelését kérte.

Az Akcióterv Mérnöki Iroda Kft. elkészítette a módosítási eljárás lebonyolításához szükséges településrendezési eszközök tervanyagát, amelyet a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Kormányrendelet) 41. §-a szerinti egyszerűsített eljárás keretei között véleményezésre bocsátottam.

Szombathely Megyei Jogú Város Közgyűlése a Kormányrendelet 39. § (2) bekezdése alapján az államigazgatási eljárás véleményezési szakasza során beérkezett észrevételeket, véleményeket és az azokra adott válaszokat 20/2017. (II.2.) Kgy. sz. határozatával elfogadta, a településrendezési eszköz tervezetének kidolgozását javasolta. Egyben felkért a Kormányrendelet 39. § (3) bekezdése alapján a döntés dokumentálására és közzétételére, illetve a 40. § (1) bekezdése alapján arra, hogy a véleményezési szakasz lezárását követően a településrendezési eszköz tervezetét, az eljárás során beérkezett valamennyi vélemény és a véleményezési szakaszban keletkezett egyéb dokumentum egy példányát, továbbá azok másolati példányát küldjem meg végső szakmai véleményezésre az állami főépítésznek.

Az állami főépítész VA/KMBK-ÁF/88-3/2017. számú záró véleményében a tárgyi településrendezési eszköz képviselőtestület elé – elfogadás céljából – történő előterjesztéséhez hozzájárul az alábbiak figyelembe vételével:

*„1. Az országos településrendezési és építési követelményekről szóló 253/1997. (XII.20.) Korm. rendelet (továbbiakban: OTÉK) 111. § (2) bekezdése és a Korm. rendelet 28. § (3) bekezdése alapján hozzájárulok a 7273/63 hrsz. alatti ingatlan területére kiterjedő építési övezet övezeti előírásainak OTÉK-tól eltérő, megengedőbb szabályozásához: beépítési százalék 70%, minimális zöldfelület 15%.*

*2. A módosító önkormányzati rendelet megalkotása során szíveskedjék figyelembe venni a jogszabályszerkesztésről szóló 61/2009. (XII.14.) IRM rendeletben (a továbbiakban: R.) foglalt rendelkezéseket a jogszabály mellékletét módosító rendelkezések (R. 133. § - rendelet tervezet 2. §) vonatkozásában: a módosítással érintett, számozott szabályozási tervlap teljes cseréje szükséges.”*

Az elfogadásra váró településrendezési eszköz tervdokumentációja az alábbi helyen, a Településrendezési Eszközök folyamatban lévő módosításai között található meg:

<http://www.szombathely.hu/onkormanyzat/terinformatika/muszaki-terinformatikai-rendszer.2630/>.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2017. február „ ”**

**/: Dr. Puskás Tivadar :/**